**Legislatíva a riadenie regionálneho školstva v SR**

**Renata Vajdičková**

# Úvod

Vzdelávacia politika Slovenskej republiky sa v súlade s celosvetovým trendom zameriava na zlepšovanie systémov vzdelávania a jeho inovácie. Vzdelávacie inštitúcie sa podieľajú na inovatívnych projektoch, prispôsobujú sa novým prístupom k výučbe. Kvalita vzdelávania je kľúčovou otázkou aj na vysokých školách so vzdelávacími programami učiteľského zamerania. Prebiehajúca akreditácia vysokých škôl upriamuje pozornosť na všetky aspekty vzdelávania, vrátane výstupových kompetencií absolventov. Predmety, resp. ich osnovy musia zodpovedať súčasným ale najmä budúcim potrebám praxe, v prípade absolventov učiteľského štúdia, potrebám školy, či školského zariadenia.

V našom príspevku sa zameriavame na legislatívu a riadenie v regionálnom školstve, ako na významnú súčasť pregraduálnej prípravy a výstupových vedomostí budúcich pedagogických zamestnancov. Počas vysokoškolského štúdia sa môžu študenti s uvedenou témou stretnúť v predmetoch všeobecného pedagogického zamerania, odborových didaktikách a v pedagogickej praxi. V súvislosti s rozsahom a zložitosťou danej problematiky, sa v nasledovnom texte zaoberáme základnou východiskovou legislatívou pre vzdelávanie v ústave, štátnej správe a samospráve a štruktúrou a kompetenciami v ich riadení, podľa právnych noriem Slovenskej republiky.

**Ústava SR a vzdelanie**

V našej spoločnosti je vzdelanie všeobecne uznávanou hodnotou. Umocňuje šance na uplatnenie sa človeka v živote, rozvíja osobnostné a odborné kompetencie, rozširuje obzor, nadhľad a tvorí predpoklad pre kvalitný život. Právo na vzdelanie je dôležité základné právo, ktoré každému zaručuje aj Ústava Slovenskej republiky (SR). Je obsiahnuté aj v medzinárodných dohovoroch, ktorými je SR viazaná.

Základom pre právo a najvyšším zákonom v SR je Ústava SR (ústavný zákon č. 460/1992 Zb.). Vzdelávania sa dotýka čl. 42:

(1) Každý má právo na vzdelanie. Školská dochádzka je povinná. Jej dĺžku po vekovú hranicu ustanoví zákon.

(2) Občania majú právo na bezplatné vzdelanie v základných školách a stredných školách, podľa schopností občana a možnosti spoločnosti aj na vysokých školách.

(3) Zriaďovať iné školy ako štátne a vyučovať v nich možno len za podmienok ustanovených zákonom; v takýchto školách sa môže vzdelávanie poskytovať za úhradu.

(4) Zákon ustanoví, za akých podmienok majú občania pri štúdiu právo na pomoc štátu.

Ústavaakozákladný zákon štátu vyjadruje primárne práva občanov, určuje postavenie štátnej moci, definuje kompetencie štátnych orgánov a ich vzájomné vzťahy, symboliku štátu, súdny systém a pod. Ústava tvorí predpoklady na tvorbu ďalších právnych predpisov.

**Právne normy (predpisy) a právny systém SR**

Právne normy (predpisy) stanovujú podmienky na vzdelávanie v SR. Preto je potrebné chápať právny systém, ktorého základy siahajú ďaleko do minulosti.

Počas histórie ľudskej spoločnosti sa vytvárali vzory správania a hodnôt (spoločenské normy – morálne, estetické, náboženské), ktoré boli potrebné pre jej harmonický chod. Na zabezpečenie poriadku a spravodlivosti boli stanovené právne normy a inštitúcie zabezpečujúce ich dodržiavanie. Právne normy sú základom platného práva každého štátu. Usporiadané vo väčších celkoch, predstavujú právne normy predpisy rovnorodých skupín spoločenských vzťahov – odvetvia verejného a súkromného práva. Medzi odvetvia verejného práva patrí štátne (ústavné), správne, trestné, finančné právo, právo životného prostredia, právo sociálneho zabezpečenia a tiež všetky odvetvia procesného práva (Ottová, 2010). Do súkromného práva zaraďuje slovenská odborná verejnosť občianske, rodinné, pracovné a obchodné právo (Vojčík, 2007). V súčasnosti sa však jednotlivé odvetvia prelínajú a existujú aj tzv. zmiešané právne odvetvia (Šmihula, 2010). Oblasť školstva patrí do verejného - správneho práva.

Predmetom správneho práva je verejná správa. Štruktúra verejnej správy SR sa člení na štátnu správu a samosprávu. Štátna správa predstavuje činnosti vykonávané v mene štátu prostredníctvom jej orgánov, zatiaľ čo samospráva prostredníctvom orgánov obcí, miest a vyšších územných celkov (Machajová a kol., 2000, Košičiarová, 2004).

Podľa Zákona NR SR č. 575/2001 Z.z. o organizácii činnosti vlády a organizácii ústrednej štátnej správy, **ústrednú štátnu správu tvoria:**

* vláda SR a jej poradné orgány,
* ministerstvá SR,
* ostatné orgány štátnej správy - Protimonopolný úrad, Štatistický úrad, atď.,
* orgány miestnej štátnej správy – okresné úrady (Predpis č. 180/2013 Z. z. Zákon o organizácii miestnej štátnej správy a o zmene a doplnení niektorých zákonov)

a **samosprávu tvoria** (podľa Predpisu č. 302/2001 Z.z. Zákon o samospráve vyšších územných celkov)

* územná samospráva - vyššie územné celky (VUC), obce,
* záujmová samospráva - družstvá, profesijné organizácie, verejno-právne korporácie.

**Zákonodarné orgány a právne predpisy v regionálnom školstve**

Podľa Grmana a Kanku (2011, s. 10,11) sa na základe relatívnej právnej sily právne predpisy členia predovšetkým na:

* pôvodné (zákonné), ktoré prijíma Národná rada SR: ústava, ústavné zákony, zákony,
* odvodené (podzákonné), ktoré prijímajú:
* vláda, ministerstvá: nariadenia, vyhlášky, výnosy, opatrenia (vykonávacie predpisy)
* ústredné a miestne orgány štátnej správy: smernice, metodické pokyny a opatrenia, všeobecne záväzné nariadenia vyšších územných celkov a obcí.

Orgánmi, ktoré v SR tvoria právo, tzn. vydávajú, menia a rušia právne predpisy v oblasti regionálneho školstva, sú :

**Národná rada Slovenskej republiky,** ktorá vydáva ústavné zákony a zákony, napr.:

* Zákon č. 81/2013 Z. z. ktorým sa mení a dopĺňa zákon č. 293/2007 Z. z. o uznávaní odborných kvalifikácií v znení zákona č. 560/2008 Z. z. a o zmene a doplnení zákona č. 597/2003 Z. z. o financovaní základných škôl, stredných škôl a školských zariadení v znení neskorších predpisov,
* Zákon č. 312/2013 Z. z., ktorým sa mení a dopĺňa zákon č. 317/2009 Z. z. o pedagogických zamestnancoch a odborných zamestnancoch a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony,
* Zákon č. 464/2013 Z. z., ktorým sa mení a dopĺňa zákon č. 245/2008 Z.z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony.

**Vláda Slovenskej republiky,** ktoráprijaté zákony vykonáva prostredníctvom normatívnych (vykonávacích) predpisov – nariadení vlády, napr.:

* Nariadenie vlády č. 441/2013 Z. z., ktorým sa ustanovujú zvýšené stupnice platových taríf zamestnancov pri výkone prác vo verejnom záujme,
* Nariadenie vlády SR č. 507/2013 Z. z. ktorým sa mení a dopĺňa nariadenie vlády SR č. 630/2008 Z. z., ktorým sa ustanovujú podrobnosti rozpisu finančných prostriedkov zo štátneho rozpočtu pre školy a školské zariadenia v znení neskorších predpisov.

**Ministerstvo školstva, vedy výskumu a športu SR** (MŠVVaŠ SR), ktorévydáva vykonávacie predpisy - vyhlášky, smernice, atď. napr.:

* Metodické usmernenie č. 35/2013 na uplatňovanie kritérií pri určovaní počtu tried prvého ročníka stredných škôl pre prijímacie konanie v nasledujúcom školskom roku,
* Smernica č. 50/2013, ktorou sa určuje postup obvodného úradu v sídle kraja pri potvrdzovaní obce ako školského úradu a pri posudzovaní odborného zabezpečenia činnosti obce a samosprávneho kraja ako školských úradov,
* Smernica č. 29/2013, ktorou sa určuje postup pri poskytovaní finančných prostriedkov zriaďovateľom škôl na riešenie havarijných situácií,
* Metodický pokyn č. 30/2013, ktorým sa mení pokyn č. 12/2009-R z 27. augusta 2009, ktorým sa určuje postup škôl a školských zariadení pri vykonávaní podnikateľskej činnosti
* Smernica č. 6/2013, ktorou sa mení smernica č. 27/2011 o organizovaní, riadení a finančnom zabezpečení súťaží detí a žiakov škôl a školských zariadení.

**Orgány regionálnej (územnej) a miestnej samosprávy,** ktorévydávajúvšeobecne záväzné nariadenia, interné predpisy, napr.:

* VZN BBSK č. 23/2013 o určení počtu tried prvého ročníka stredných škôl financovaných zo štátneho rozpočtu v územnej pôsobnosti BBSK pre prijímacie konanie na školský rok 2014/2015,
* Dodatok č. 5 VZN BBSK č. 17/2010 o poskytovaní príspevku z vlastných príjmov BBSK pre ZUŠ, jazykové školy a školské zariadenia samosprávneho kraja a o poskytovaní dotácie súkromným a cirkevným ZUŠ, súkromným a cirkevným jazykovým školám a súkromným a cirkevným školským zariadeniam,
* Školský poriadok, zamestnanecký poriadok.

Všetky právne predpisy (okrem všeobecne záväzných vyhlášok a nariadení miestnych orgánov) podľa Zákona NR SR č. 1/1993 Z. z. o zbierke zákonovnadobúdajú platnosť zverejnením v Zbierke zákonov Slovenskej republiky (www.zbierka.sk). Žiadne právne predpisy nesmú byť v rozpore s Ústavou SR.

Právne predpisy, ktoré sa týkajú vzdelávania, resp. školstva možno nájsť na internetových stránkach: www.justice.gov.sk, http://jaspi.justice.gov.sk, www.epi.sk; www.finance.gov.sk, www.minedu.sk, www.statpedu.sk, www.siov.sk, www.vudpap.sk, atď.

**Riadiace a výkonné inštitúcie v regionálnom školstve**

V Správe o stave školstva (2013) sa uvádza, že v riadení regionálne školstva sú tri úrovne:

1. **Centrálna úroveň:**

**Ministerstvo školstva, vedy, výskumu a športu** (MŠVVaŠ SR). Má v kompetencii:

* vypracovanie koncepcií,
  + vydávanie všeobecne záväzné právnych predpisov,
  + správu siete škôl a školských zariadení,
  + zabezpečenie financovania stredných škôl (prostredníctvom Ministerstva vnútra aj základných škôl a špeciálnych škôl),
  + tvorbu Štátnych vzdelávacích programov (ŠVP),
  + priamo riadi rozpočtové a príspevkové organizácie: Štátny pedagogický ústav (ŠPÚ), Štátny inštitút odborného vzdelávania (ŠIOV), Ústav informácií a prognóz školstva (UIPŠ), Výskumný ústav detskej psychológie a patológie (VÚDPAP), Národný ústav certifikovaných meraní vzdelávania (NÚCEM), Iuventu, Domov speváckeho zboru slovenských učiteľov, Slovenskú pedagogickú knižnicu, Metodicko-pedagogické centrum (MPC).

**Štátna školská inšpekcia** (ŠŠI). Má v kompetencii:

* kontrolu nad úrovňou pedagogického riadenia výchovy a vzdelávania,
* vybavovanie sťažností a petícií.

1. **Stredná úroveň:**

**Obvodné úrady** (úrady školstva), **Vyššie územné celky** (školské úrady).Majú **v** rámci originálnych kompetencií:

* + podľa siete zriaďovanie a zrušenie umeleckých škôl, jazykových škôl, školských internátov, zariadení školského stravovania, atď.,
  + podľa siete pri prenesenom výkone štátnej správy zriaďovanie a zrušenie základných škôl, vydávanie organizačných pokynov pre riaditeľov škôl,
  + poskytovanie odbornej a poradenskej činnosti školám a školským zariadeniam.

1. **Najnižšia úroveň: škola, školské zariadenie – riaditeľ.** Má v kompetencii:

* dodržiavanie ŠVP,
* zodpovedá za školský vzdelávací program (ŠkVP),
* zabezpečuje celkový vzdelávací, výchovný, organizačný, hospodársky a finančný chod školy a školského zariadenia.

Výkon zamestnania riaditeľa školy a školského zariadenia regulujú právne predpisy:

* Vyhláška Ministerstva školstva Slovenskej republiky č. 437/2009 Z.z., ktorou sa ustanovujú kvalifikačné predpoklady a osobitné kvalifikačné požiadavky pre jednotlivé kategórie pedagogických zamestnancov a odborných zamestnancov v znení neskorších predpisov,
* Zákon č. 596/2003 Z.z. o štátnej správe v školstve a školskej samospráve a o zmene a doplnení niektorých zákonov v znení neskorších predpisov,
* Zákon č. 312/2013 Z. z., ktorým sa mení a dopĺňa zákon č. 317/2009 Z. z. o pedagogických zamestnancoch a odborných zamestnancoch a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony.

Vyššie uvedené členenie formuluje Zákon 596/2003 Z.z. o štátnej správe v školstve a školskej samospráve, ktorý upravuje pôsobnosť, organizáciu a úlohy orgánov štátnej správy v školstve, obcí, samosprávnych krajov a orgánov školskej samosprávy, nasledovne:

**výkon štátnej správy** **v školstve** vykonávajú:

1. riaditeľ školy alebo riaditeľ školského zariadenia,
2. obec,
3. samosprávny kraj,
4. obvodný úrad v sídle kraja,
5. Štátna školská inšpekcia,
6. Ministerstvo školstva Slovenskej republiky,
7. iné ústredné orgány štátnej správy, (napr. Úrad vlády).

**Školskú samosprávu** podľa tohto zákona vykonávajú:

1. rada školy alebo rada školského zariadenia (ďalej len "rada školy"),
2. obecná školská rada,
3. územná školská rada,
4. žiacka školská rada.

Zhrnutím výkonu štátnej správy v školstve (podľa Správy o stave školstva a zákona o štátnej správe v školstve) je nasledovná zjednodušená hierarchická schéma **riadenia** rezortu školstva:

**Štátna správa**

* ústredné orgány štátnej správy (napr. Úrad vlády),
* MŠVVaŠ,
* Obvodné úrady (odbory školstva),
* VÚC (školské úrady),
* obce,
* riaditeľ.

**Školská samospráva**

* školské samosprávne orgány (rada školy, obecná školská rada, územná školská rada, na stredných školách - žiacka rada)

V súčasnosti sa v médiách a iných fórach prejavuje nespokojnosť s kvalitou riadenia školstva. Vyberáme kritizované oblasti z listu Správnej rady a manažmentu Slovenskej komory učiteľov (SKU) Rade pre systémové zmeny v školstve (2014):

* „časté zásadné a pritom nepripravené zmeny v školstve,
* reforma maturitných skúšok a testovanie žiakov bez predchádzajúcej systémovej obsahovej reformy,
* vyzdvihovanie a preceňovanie rôznych druhov aktivít (projektov, súťaží a iných foriem prezentácie školy) pred samotným učením,
* často nelogické, nesystémové a neaktuálne učivo v ŠVP,
* zahlcovanie učiteľov často duplicitnou a zbytočnou administratívou bez technického zázemia,
* účelové získavanie kreditov najmä za školenia, nie za kvalitný výkon na svojej škole apod.“

Aj my si uvedomujeme rezervy v citovaných oblastiach a stotožňujeme sa so slovami Blaška (2014), že „kvalitu školského systému je možné dosiahnuť len kvalitou jeho prvkov a vzťahov medzi nimi, teda kvalitou štruktúry systému a kvalitou jeho riadenia.“

**Záver**

Orientácia v legislatíve a systéme riadenia regionálneho školstva na úrovni štátnej správy (MŠVVaŠ, vyšších územných celkov, obvodných úradov, obcí a riaditeľov škôl) a školskej samosprávy je dôležitým prvkom právneho vedomia budúcich učiteľov i všetkých pedagogických zamestnancov v praxi. Je predpokladom náležitého vnímania vzťahov medzi jednotlivými prvkami právneho systému a úrovňami riadenia vzdelávania.

Právny status vzdelávania je ukotvený na všetkých úrovniach, počnúc zákonodarnou Ústavou SR, zákonmi Národnej Rady, nariadeniami Vlády, metodickými pokynmi, usmerneniami a smernicami MŠVVaŠ a všeobecne záväznými nariadeniami regionálnej štátnej správy. Školstvo je v súčasnosti dynamicky sa rozvíjajúca oblasť života našej spoločnosti. Otázke právnych predpisov v rezorte školstva a ich vplyvu na školskú realitu by sa v pregraduálnej príprave mala venovať zvýšená pozornosť.

Náš príspevok je súčasťou výstupov Projektu – operačného programu vzdelávanie: *Inovatívne kroky pre potreby vysokoškolského vzdelávania v 21. storočí. Tvorba a inovácia študijných programov v študijnom odbore učiteľstvo akademických predmetov v anglickom a nemeckom jazyku.* Veríme, že bude slúžiť ako legislatívne a systémové východisko pri tvorbe osnov predmetu Pedagogická dokumentácia pre programy učiteľského zamerania.

**Literatúra**

BLAŠKO, M. 2014. Úvod do modernej didaktiky II. 2014. 67 s. Dostupné na: <http://web.tuke.sk/kip/main.php?om=1300&res=low&menu

Dodatok č. 5 VZN BBSK č. 17/2010 o poskytovaní príspevku z vlastných príjmov BBSK pre ZUŠ, jazykové školy a školské zariadenia samosprávneho kraja a o poskytovaní dotácie súkromným a cirkevným ZUŠ, súkromným a cirkevným jazykovým školám a súkromným a cirkevným školským zariadeniam.

GRMAN, Š. – KANKA, P. 2011. Tvorby právnych predpisov v Slovenskej republike. Metodická príručka. Bratislava 2011. 114 s. Dostupné na: http://www.cvmpsvr.sk/images/projekty/2007az2013/27140130059/LEGpriruckaD.pdf

KOŠIČIAROVÁ, S. 2004. Správny poriadok: Komentár. Šamorín : Heuréka, 2004, 1. vydanie, 322s. ISBN: 80-89122-14-0.

LIST SKU RADE PRE SYSTÉMOVÉ ZMENY V ŠKOLSTVE 2014. Dostupné na: http://www.zborovna.sk/novinky/blog.php?action=show&id=957

Metodické usmernenie č. 35/2013 na uplatňovanie kritérií pri určovaní počtu tried prvého ročníka stredných škôl pre prijímacie konanie v nasledujúcom školskom roku.

Metodický pokyn č. 30/2013, ktorým sa mení pokyn č. 12/2009-R z 27. augusta 2009, ktorým sa určuje postup škôl a školských zariadení pri vykonávaní podnikateľskej činnosti.

Nariadenie vlády SR č. 441/2013 Z. z., ktorým sa ustanovujú zvýšené stupnice platových taríf zamestnancov pri výkone prác vo verejnom záujme.

Nariadenie vlády SR č. 507/2013 Z. z. ktorým sa mení a dopĺňa nariadenie vlády SR č. 630/2008 Z. z., ktorým sa ustanovujú podrobnosti rozpisu finančných prostriedkov zo štátneho rozpočtu pre školy a školské zariadenia v znení neskorších predpisov.

OTTOVÁ, E. 2010. Teória práva. Heuréka : vydavateľstvo Šamorín. 2010, 306 s. ISBN 978-80-89122-59-2.

Predpis č. 302/2001 Z.z. Zákon o samospráve vyšších územných celkov.

Smernica č. 29/2013, ktorou sa určuje postup pri poskytovaní finančných prostriedkov zriaďovateľom škôl na riešenie havarijných situácií.

Smernica č. 50/2013, ktorou sa určuje postup obvodného úradu v sídle kraja pri potvrdzovaní obce ako školského úradu a pri posudzovaní odborného zabezpečenia činnosti obce a samosprávneho kraja ako školských úradov.

Smernica č. 6/2013, ktorou sa mení smernica č. 27/2011 o organizovaní, riadení a finančnom zabezpečení súťaží detí a žiakov škôl a školských zariadení.

SPRÁVA O STAVE ŠKOLSTVA NA SLOVENSKU NA VEREJNÚ DISKUSIU. Materiál na rokovanie Národnej rady Slovenskej republiky. Bratislava 2013. 89 s. Dostupné na: http://www.fphil.uniba.sk/fileadmin/user\_upload/editors/fifuk/odborova\_organizacia/dokumenty/sprava\_\_o\_stave\_skolstva.pdf

ŠMIHULA, D. 2010. Teória štátu a práva, Epos Bratislava, 2010. 397 s. ISBN 978-80-8057-854-1.

Ústava Slovenskej republiky, č. 460/1992 Zb. v znení neskorších ústavných zákonov.

VOJÁČEK, L. – KOLÁRIK, J. – GÁBRIŠ, T. : Československé právne dejiny (1918-1992) – Text a pramene. Bratislava : EUROKÓDEX, s.r.o., 2011. 424 s. ISBN 978-80-89447-42-8.

VOJČÍK, P. a kol. 2007. Základy práva. Enigma, 2010. 252 s. ISBN 80-89132-08-1.

Vyhláška Ministerstva školstva Slovenskej republiky č. 437/2009 Z.z., ktorou sa ustanovujú kvalifikačné predpoklady a osobitné kvalifikačné požiadavky pre jednotlivé kategórie pedagogických zamestnancov a odborných zamestnancov v znení neskorších predpisov.

VZN BBSK č. 23/2013 o určení počtu tried prvého ročníka stredných škôl financovaných zo štátneho rozpočtu v územnej pôsobnosti BBSK pre prijímacie konanie na školský rok 2014/2015.

Zákon č. 312/2013 Z. z., ktorým sa mení a dopĺňa zákon č. 317/2009 Z. z. o pedagogických zamestnancoch a odborných zamestnancoch a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony.

Zákon č. 312/2013 Z. z., ktorým sa mení a dopĺňa zákon č. 317/2009 Z. z. o pedagogických zamestnancoch a odborných zamestnancoch a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony.

Zákon č. 464/2013 Z. z., ktorým sa mení a dopĺňa zákon č. 245/2008 Z.z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony.

Zákon č. 596/2003 Z.z. o štátnej správe v školstve a školskej samospráve a o zmene a doplnení niektorých zákonov v znení neskorších predpisov.

Zákon č. 81/2013 Z. z. ktorým sa mení a dopĺňa zákon č. 293/2007 Z. z. o uznávaní odborných kvalifikácií v znení zákona č. 560/2008 Z. z. a o zmene a doplnení zákona č. 597/2003 Z. z. o financovaní základných škôl, stredných škôl a školských zariadení v znení neskorších predpisov.

Zákon NR SR č. 575/2001 Z.z. o organizácii činnosti vlády a organizácii ústrednej štátnej správy.

**Summary**

Orientation in legislation and management system of regional education at state administration level (The Slovak Ministry of Education, Science, Research and Sport, higher territorial units, district offices, municipalities and school principals) and school self-government is an important element of the legal awareness of future teachers and all teaching staff in practice. It is a prerequisite for adequate perception of relations between elements of the legal system and levels of education management.

Legal status of education is anchored at all levels: in the legislative Constitution of SR, laws of National Council, Government regulations, methodological guidelines, guidance and directives of The Slovak Ministry of Education, Science, Research and Sport, and generally binding regulations of regional state administration.

Currently, education has been a dynamically developing area of our society life. The issue of the education legislation and its impact on the school life should be in the spotlight in undergraduate courses syllabi.

Our article is a part of the project outputs - Operational Education Programme: *Innovative steps to meet the needs of higher education in the 21st century.* *A* c*reation and innovation of the pedagogical study programs in English and German languages*. We believe it will serve as the legislative and systemic basis for developing curricula of the Pedagogical documentation course for pedagogical orientated study programs.

**Kontakt**

PaedDr. Renata Vajdičková, PhD.

Katedra anglistiky a amerikanistiky,

Filozofická fakulta Univerzity Mateja Bela v Banskej Bystrici

renata.vajdickova@umb.sk